Coimbrako katedral zaharra

Coimbrako katedral zaharra () Coimbran dauden bi katedralen artean zaharrena da, eta Portugalgo eraikin katoliko erromaniko garrantzitsuenetakoa.

Historia 
Ondoan zegoen Conimbriga hiri erromatarra arpilatu ondoren sueboek Aenimiun (gaur egungo Coimbra) apezpikuaren egoitza bihurtu zuten 468an. Ez da orduko elizarik ezagutzen ordea. 1139an Alfontso I.a erregeak Ouriqueko gudua irabazi ondoren Coimbra bihurtu zuen Portugalgo hiriburu eta katedral bat eraikitzeko dirua eman zuen. Haren seme Antso I.a Portugalgoa bertan koroatu zuten 1185 urtean. 1218an eraiki ziren klaustroak eta XIII mendean bukatu zen katedrala. Badirudi Robert maisua izeneko arkitekto frantziar batek diseinatu zuela katedrala.

XVI mendean hainbat gehigarri egin zitzaizkion katedralari. Kaperak, hormak eta zutabeak azuleiuz estali ziren, iparraldeko fatxadan Porta Especiosa atea ezarri zen eta hegoaldeko kapera pizkundeko estiloan berreraiki zen. Hala ere hasierako oinarri erromanikoa errespetatu egin zuten.

1772an Pombalgo markesak apezpikutzaren egoitza ondoan zegoen Jesusen eliza manieristara aldatu zuen eta Coimbrako katedral berria (Sé Nova) sortu zen, orain artekoa berriz Coimbrako katedral zaharra (Sé Velha) izenaz ezagutu zen ordutik aurrera.

Ezaugarriak 
Katedralaren horma sendoetako almenek eta leiho estuek gotorleku edo dorretxe itxura ematen diote. Aurpegiek hainbat horma-bular dituzte zoruaren malda konpentatzeko, izan ere muino baten aldapan eraikia baitago.

Katedralaren kanpoaldeko egitura nabarmenena Porta Especiosa da. Hiru solairu dituen ataria da eta João de Ruão (Jean du Rouen) eskultore frantsesak eraiki zuen 1530ko hamarkadan.

Barnealdean habearte nagusi bat eta alboetan beste bi ditu. Sarrera mendebaldean dago eta absidea ekialdean, hiru kaperak osatzen dutelarik. XIII mendeko klaustroa erromaniko eta gotikoaren artean koka liteke.

Iruditegia

Kanpo estekak 

Coimbrako eraikinak
Portugalgo katedralak
Portugalgo eliza-gotorlekuak
XII. mendean amaitutako eraikinak
Katedral erromanikoak
Eliza erromanikoak